pythainlp/thaigov-v2-corpus-22032023 huggingface dataset:
วันพุธที่ 9 กันยายน 2563
กองทัพบกมุ่งพัฒนาข้าราชการในสังกัดผ่านการบริหารจัดการทางการเงินแบบครบวงจร
ผบ.ทบ. และกรรมการผู้จัดการใหญ่ ธ.กรุงไทย ร่วมลงนามในบันทึกข้อตกลงการให้บริการจัดการทางการเงินและบริการด้านสิทธิกำลังพลการให้สินเชื่อโครงการเงินกู้เพื่อเป็นสวัสดิการแก่ข้าราชการกองทัพบก และการให้บริการโครงการพัฒนาระบบการดำเนินงานของกองทัพบก
วันที่ 9 กันยายน 2563 ณ กองบัญชาการกองทัพบก พลเอกอภิรัชต์ คงสมพงษ์ ผู้บัญชาการทหารบก พร้อมด้วย นายผยง ศรีวณิช กรรมการผู้จัดการใหญ่ ธนาคารกรุงไทย ร่วมลงนามในบันทึกข้อตกลงการให้บริการจัดการทางการเงินและบริการด้านสิทธิกำลังพลการให้สินเชื่อโครงการเงินกู้เพื่อเป็นสวัสดิการแก่ข้าราชการกองทัพบก และการให้บริการโครงการพัฒนาระบบการดำเนินงานของกองทัพบก (กิจการออมทรัพย์ข้าราชการกองทัพบก รวมสวัสดิการทหารบกอทบ.) มีวัตถุประสงค์เพื่อเพิ่มประสิทธิภาพการดำเนินงานด้านงบประมาณและการเงินของกองทัพบก พร้อมทั้งเป็นการยกระดับคุณภาพชีวิตข้าราชการในสังกัด โดยมีนายประสงค์ พูนธเนศปลัดกระทรวงการคลังและประธานกรรมการ ธนาคารกรุงไทยเป็นสักขีพยานการลงนามในครั้งนี้
พลเอกอภิรัชต์ คงสมพงษ์ เปิดเผยว่า ตามเจตนารมณ์ที่ต้องการให้ข้าราชการกองทัพบก มีหลักประกันชีวิตด้วยการออมเงินตั้งแต่เริ่มต้นรับราชการ เพื่อให้มีเงินเก็บไว้เป็นค่าใช้จ่ายในการดำรงชีวิตภายหลังจากที่พ้นสภาพจากข้าราชการ ซื้อที่อยู่อาศัย หรือการดำรงชีวิตอื่นๆ เพื่อให้มีคุณภาพชีวิตที่ดีขึ้น จึงได้คิดริเริ่มดำเนินโครงการนี้ขึ้นมา โดยได้รับความร่วมมือจากธนาคารกรุงไทย ซึ่งเป็นธนาคารของรัฐที่มีศักยภาพ มั่นคง และโปร่งใส มาช่วยดำเนินการในเรื่องนี้เพื่อเป็นการยกระดับและพัฒนาคุณภาพชีวิตของข้าราชการในสังกัด โครงการนี้มุ่งหวังให้เกิดประโยชน์แก่กำลังพลของกองทัพบกเพื่อให้มีคุณภาพชีวิตความเป็นอยู่ที่ดีขึ้น
ด้านนายผยง ศรีวณิช กล่าวว่า ธนาคารกรุงไทยเป็นหนึ่งในธนาคารที่มุ่งให้บริการทางการเงินแบบครบวงจรแก่ทุกกลุ่มบุคคล ไม่ว่าจะเป็นผู้มีรายได้น้อย ผู้อยู่ในวัยเกษียณ นักศึกษา ข้าราชการพนักงานทั่วไป หรือเจ้าของกิจการ โดยในครั้งนี้ธนาคารให้บริการจัดการทางการเงินแบบครบวงจรกับกองทัพบก เช่น บริการบัญชีเงินฝาก บัตรอิเล็กทรอนิกส์ และสินเชื่อสวัสดิการสำหรับข้าราชการและกำลังพลที่ใช้บริการบัญชีเพื่อรองรับการจ่ายตรงเงินเดือนจากกรมบัญชีกลางผ่านธนาคารกรุงไทย นอกจากนี้ยังมีบริการครอบคลุมด้านอื่นๆเช่น Smart Healthcare andWellness สำหรับกลุ่มโรงพยาบาลในสังกัด รวมถึง Smart RTA Academy สำหรับสถานศึกษาในสังกัด เป็นต้น
วันจันทร์ที่ 24 สิงหาคม 2563
นายกรัฐมนตรี เยี่ยมชมระบบจัดการป้องกันควบคุมโรคโควิด19  สนามบินอู่ตะเภา
พลเอกประยุทธ์ จันทร์โอชา นายกรัฐมนตรี ให้กำลังใจเจ้าหน้าที่ด่านควบคุมโรค สนามบินนานาชาติ อู่ตะเภา สร้างความเชื่อมั่นมาตรการเฝ้าระวังป้องกันควบคุมโรค
บ่ายวันนี้ (24 สิงหาคม 2563) ที่ ท่าอากาศยานนานาชาติอู่ตะเภา จังหวัดระยอง พลเอกประยุทธ์ จันทร์โอชา นายกรัฐมนตรี ตรวจเยี่ยมให้กำลังใจเจ้าหน้าที่ที่ปฏิบัติงานพร้อมเยี่ยมชมมาตรการป้องกันควบคุมโรคติดเชื้อไวรัสโคโรนา 2019 ก่อนเข้าร่วมประชุมคณะรัฐมนตรีอย่างเป็นทางการนอกสถานที่ โดยมี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข, ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข และคณะผู้บริหารให้การต้อนรับ
โดยนายกรัฐมนตรีได้เยี่ยมชมจุดคัดกรอง ช่องทางด่านเข้าออกระหว่างประเทศ ทั้งนี้ผู้เดินทางทุกคนจะถูกคัดกรอง วัดอุณหภูมิร่างกายและตรวจสุขภาพตามที่กรมควบคุมโรคกำหนด หากพบผู้เดินทางที่ไม่ผ่านการคัดกรอง คือมีอุณหภูมิร่างกายมากกว่า 37.3 องศาเซลเซียสหรือมีอาการตามนิยามผู้ป่วยเข้าเกณฑ์สอบสวนโรค(PUI) จะถูกสอบสวนโรคที่ห้องแยกกัก และรายงานข้อมูลไปที่สำนักงานป้องกันควบคุมโรคที่ 6 ชลบุรี กรมควบคุมโรค และสำนักงานสาธารณสุขจังหวัดระยอง เพื่อส่งต่อเข้ารับการรักษาในโรงพยาบาลตามระบบ และผู้เดินทางที่ผ่านการคัดกรองอุณหภูมิและเอกสารทางราชการแล้วจะต้องลงทะเบียนเช็คอิน รับสัมภาระที่ทำลายเชื้อแล้ว และขึ้นรถขนส่งไปยังสถานที่กักตัวที่รัฐกำหนด (State quarantine) หรือสถานที่กักตัวทางเลือก (Alternative State quarantine) ครบ 14 วัน โดยจะมีการตรวจหาเชื้อผู้เข้าพักทุกคน ระหว่างอยู่ในสถานที่กักตัวอย่างน้อย 2 ครั้ง เพื่อยืนยันให้มั่นใจว่าจะไม่มีการแพร่เชื้อเพื่อความปลอดภัย
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวว่า รัฐบาลได้กำหนดให้ท่าอากาศยานนานาชาติอู่ตะเภา จังหวัดระยอง มีภารกิจคัดกรองคนไทยที่เดินทางกลับประเทศ ก่อนเข้าสู่สถานที่กักตัวที่รัฐกำหนด โดยศูนย์ปฏิบัติการภาวะฉุกเฉินกระทรวงสาธารณสุข ได้เตรียมความพร้อม ทั้งมาตรการควบคุมป้องกัน บุคลากรและทรัพยากรที่เกี่ยวข้อง ทำงานร่วมกับหน่วยงานต่างๆ อาทิ กระทรวงกลาโหม กระทรวงมหาดไทย และการท่าอากาศยาน ที่ผ่านมาได้คัดกรองผู้เดินทางและลูกเรือ อาทิ คนไทยกลับบ้านที่เดินทางจากเมืองอู่ฮั่น สาธารณรัฐประชาชนจีน, กลุ่มนักเรียนแลกเปลี่ยน (AFS) ชาวไทย จากประเทศสหรัฐอเมริกา และกลุ่มทหารอียิปต์ จากประเทศอียิปต์
จากข้อมูลผู้เดินทางและได้รับการคัดกรอง ในระหว่างวันที่ 1 มกราคม – 19 สิงหาคม 2563 มีจำนวน 665 เที่ยวบิน รวม 120,329 ราย ส่งตรวจหาเชื้อทั้งหมด 580 ราย พบผู้ป่วยเข้าเกณฑ์สอบสวนโรค จำนวน 269 ราย ติดเชื้อโควิด 19 จำนวน 6 ราย ขณะนี้ยังไม่มีรายงานผู้ป่วยรายใหม่เพิ่มขึ้นในจังหวัดระยอง และยังคงมาตรการเข้มข้นตรวจคัดกรองผู้เดินทางทุกคน เมื่อพบผู้ป่วยเข้าเกณฑ์สอบสวนโรคจะนำส่งเข้าสู่ระบบต่อไป
นอกจากนี้ กระทรวงสาธารณสุขได้เตรียมเสนอโครงการยกระดับระบบบริการสุขภาพรองรับโรคอุบัติใหม่ในพื้นที่กลุ่มจังหวัด ภาคตะวันออก 1 และพื้นที่ใกล้เคียงแก่คณะรัฐมนตรี เพื่อรองรับและเพิ่มศักยภาพการดูแลรักษาโรคอุบัติใหม่และโรคที่เกี่ยวข้อง เนื่องจากในพื้นที่ดังกล่าวมีการขยายตัวรวดเร็วจากการเติบโตของภาคเศรษฐกิจและอุตสาหกรรม ทำให้มีประชาชนโยกย้ายถิ่นฐานเพื่อประกอบอาชีพ ส่งผลให้เข้าถึงบริการสาธารณสุขที่มีศักยภาพ คุณภาพดียิ่งขึ้น ลดความแออัดในการเข้ารับบริการ และเชื่อมั่นในระบบสาธารณสุข
************************ 24 สิงหาคม 2563
วันศุกร์ที่ 4 กันยายน 2563
การประชุมคณะกรรมการบริหารการป้องกันและแก้ไขปัญหาฝุ่นละอองขนาดเล็กไม่เกิน​ 2.5​ ไมครอน​ (PM​ 2.5) จากภาคอุตสาหกรรม
รองปลัดฯ ภานุวัฒน์ เป็นประธานการประชุมคณะกรรมการบริหารการป้องกันและแก้ไขปัญหาฝุ่นละอองขนาดเล็กไม่เกิน​ 2.5​ ไมครอน​ (PM​ 2.5) จากภาคอุตสาหกรรม
วันนี้ (3 กันยายน 2563) นายภานุวัฒน์​ ตริยางกูรศรี รองปลัดกระทรวงอุตสาหกรรม เป็นประธานในการประชุมคณะกรรมการบริหารการป้องกันและแก้ไขปัญหาฝุ่นละอองขนาดเล็กไม่เกิน​ 2.5​ ​ไมครอน ​(PM​ 2.5) จากภาคอุตสาหกรรม โดยมี นางวรวรรณ ชิตอรุณ รองปลัดกระทรวงอุตสาหกรรม และ นายทาวัน ทวีถาวรสวัสดิ์ รองอธิบดีกรมโรงงานอุตสาหกรรม ร่วมเป็นกรรมการในการประชุมด้วย ณ ห้องประชุม​ อก.1 ชั้น​ 2 อาคารสำนักงานปลัดกระทรวงอุตสาหกรรม
การประชุมในครั้งนี้ เพื่อรายงานความก้าวหน้าของการดำเนินการตามแผนงานในการป้องกันและแก้ไขปัญหา​ฝุ่น PM 2.5​ ทั้งนี้เพื่อให้ภาคอุตสาหกรรมเป็นส่วนหนึ่งที่ช่วยบรรเทาวิกฤตฝุ่นละอองขนาดเล็ก​ ซึ่งคาดว่าจะกลับมาอีกครั้งในช่วงปลายปีนี้
วันพุธที่ 2 กันยายน 2563
"อนุทิน" ย้ำระบบสาธารณสุขไทยคุมโรคระบาดได้ดีหนุนไทยเที่ยวไทย จัดประชุม กระตุ้นเศรษฐกิจ
รองนายกรัฐมนตรีและรัฐมนตรีว่าการกระทรวงสาธารณสุข ยืนยันไทยมีระบบสาธารณสุขที่ดี มีประสบการณ์ ทำให้คุมโควิด 19 ได้ดี ขอให้ประชาชนมั่นใจ ให้คนไทยช่วยคนไทยดำเนินการจัดประชุม สัมมนา จัดกิจกรรม หนุนไทยเที่ยวไทย ช่วยกระตุ้นเศรษฐกิจ
รองนายกรัฐมนตรีและรัฐมนตรีว่าการกระทรวงสาธารณสุข ยืนยันไทยมีระบบสาธารณสุขที่ดี มีประสบการณ์ ทำให้คุมโควิด 19 ได้ดี ขอให้ประชาชนมั่นใจ ให้คนไทยช่วยคนไทยดำเนินการจัดประชุม สัมมนา จัดกิจกรรม หนุนไทยเที่ยวไทย ช่วยกระตุ้นเศรษฐกิจ
วันนี้ (2 กันยายน 2563) ที่ รอยัล พารากอน ฮอลล์ ศูนย์การค้าพารากอน กรุงเทพมหานคร นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวในการเป็นประธาน "จัดงานทั่วไทย ภูมิใจช่วยชาติ" ว่า รัฐบาลสามารถควบคุมสถานการณ์การระบาดของโรคโควิด 19 ได้ดี เป็นที่ยอมรับของทั่วโลก เพื่อเป็นการกระตุ้นเศรษฐกิจ จึงมีนโยบายเร่งผลักดัน ส่งเสริมให้เกิดการประชุม การจัดนิทรรศการในประเทศ ซึ่งปัจจุบันนี้จะหวังพึ่งกำลังซื้อจากต่างชาติไม่ได้ ต้องให้คนไทยช่วยฟื้นฟูเศรษฐกิจของชาติ ไทยเที่ยวไทย ขอให้มั่นใจเรื่องสุขอนามัย และการควบคุมโรคของไทย ด้วยระบบการตรวจเฝ้าระวัง ระบบการกักกันโรค และการรักษาที่ดีเยี่ยม ซึ่งกระทรวงสาธารณสุขได้วางระบบเป็นขั้นตอนอย่างละเอียด ทำให้ขณะนี้ประเทศไทยไม่พบผู้ป่วยโควิด 19 ในประเทศ มาแล้วเป็นเวลา 100 วัน ขอให้ผู้ที่ต้องการจะท่องเที่ยว จัดกิจกรรม จัดสัมมนามีความมั่นใจ
"ดีใจทุกครั้งที่เห็นคนไทยเริ่มท่องเที่ยวในประเทศ ประเทศไทยมีวิว ทิวทัศน์ ภูเขา ทะเล สวยงาม อยากให้คนไทยมาเที่ยวไทย และขอให้มั่นใจ ในเรื่องของระบบสาธารณสุขไทยและการควบคุมการระบาดของโรคโควิด 19" นายอนุทินกล่าว
************************** 2 กันยายน 2563
วันพุธที่ 9 กันยายน 2563
มหาดไทยสั่งการผู้ว่าฯ ทุกจังหวัด เฝ้าระวัง ติดตาม ค้นหาแรงงานต่างด้าวลักลอบเข้าเมืองผิดกฎหมาย สกัดกั้นการแพร่ระบาดโควิด-19
มหาดไทยสั่งการผู้ว่าฯ ทุกจังหวัด เฝ้าระวัง ติดตาม ค้นหาแรงงานต่างด้าวลักลอบเข้าเมืองผิดกฎหมาย สกัดกั้นการแพร่ระบาดโควิด-19
วันนี้ (9 ก.ย. 63) ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิค-19) กระทรวงมหาดไทย (ศบค.มท.) เปิดเผยว่า ด้วยปรากฏสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ในประเทศเพื่อนบ้านทางด้านตะวันตกของประเทศไทย และอาจมีการแพร่ระบาดเข้ามาในประเทศไทย โดยผู้ลักลอบเข้าเมืองโดยผิดกฎหมาย ซึ่งมิได้ผ่านมาตรการคัดกรองโรคตามที่ประเทศไทยกำหนด
เพื่อป้องกันและสกัดกั้นมิให้เกิดการลักลอบเข้าเมืองโดยผิดกฎหมายซึ่งจะนำไปสู่สถานการณ์การแพร่ระบาดของโรคติดเชื้อไวรัสโคโรนา 2019 ในประเทศไทย นายฉัตรชัย พรหมเลิศ ปลัดกระทรวงมหาดไทย ในฐานะหัวหน้าผู้รับผิดชอบในการแก้ไขสถานการณ์ฉุกเฉินในส่วนที่เกี่ยวกับการสั่งการและประสานกับผู้ว่าราชการจังหวัดและผู้ว่าราชการกรุงเทพมหานคร ได้สั่งการไปยังผู้ว่าราชการจังหวัดดำเนินการ 3 มาตรการเข้มข้น ได้แก่ 1) ให้จังหวัดชายแดนที่มีพื้นที่ติดต่อกับประเทศเมียนมา เพิ่มความเข้มข้นในการเฝ้าระมัดระวังไม่ให้มีการลักลอบเดินทางเข้ามาในประเทศไทยโดยผิดกฎหมายและไม่ผ่านกระบวนการคัดกรองโรค 2) ให้จังหวัดที่มีพื้นที่ติดต่อกับชายแดนซึ่งมีเส้นทางคมนาคมทั้งสายหลัก สายรอง ต่อเนื่องกัน จัดตั้งจุดตรวจ/จุดสกัด ตรวจตรา เฝ้าระวัง และสกัดกั้นผู้ลักลอบเข้าเมืองโดยผิดกฎหมาย หากพบ ให้ดำเนินการตามระเบียบกฎหมายและมาตรการทางด้านสาธารณสุข 3) ให้ทุกจังหวัดบูรณาการส่วนราชการและหน่วยงานที่เกี่ยวข้องในพื้นที่ ติดตามค้นหาแรงงานต่างด้าวที่ลักลอบกลับเข้าประเทศไทยโดยผิดกฎหมาย ทั้งในสถานประกอบการและสถานที่ทำงานที่มีการใช้แรงงานต่างด้าว หากพบให้ดำเนินการตามระเบียบกฎหมายและมาตรการทางด้านสาธารณสุข รวมทั้งให้ประชาสัมพันธ์ไปยังประชาชนในหมู่บ้าน/ชุมชน ช่วยกันเฝ้าระวัง สอดส่อง หากพบหรือมีบุคคลต้องสงสัยว่าเป็นแรงงานต่างด้าวที่ลักลอบกลับเข้าประเทศไทยโดยผิดกฎหมาย ให้แจ้งกำนัน ผู้ใหญ่บ้าน นายอำเภอ หรือศูนย์ดำรงธรรมจังหวัด ทางสายด่วน 1567 ตลอด 24 ชั่วโมง เพื่อดำเนินการต่อไป
วันจันทร์ที่ 14 กันยายน 2563
เที่ยวช่วงโควิด
ควรพกอะไรไปบ้าง
- หน้ากากสำรอง เปลี่ยนเมื่อเกิดความชื้น
- กระบอกน้ำส่วนตัว
- เจล / สเปรย์แอลกอฮอลล์
- ทิ่ชชู
- ถุงซิปล็อคใช้เก็บหน้ากากที่ใช้แล้ว
- ของใช้ส่วนตัวต่างๆ
วันพฤหัสบดีที่ 27 สิงหาคม 2563
อนุทิน ลงพื้นที่เยี่ยมผู้ประสบภัยน้ำท่วม จ.สุโขทัย
รองนายกรัฐมนตรีและรัฐมนตรีว่าการกระทรวงสาธารณสุข ลงพื้นที่เยี่ยมผู้ประสบภัยน้ำท่วมจังหวัดสุโขทัย พร้อมมอบถุงยังชีพ ยาสามัญประจำบ้าน  จัดงบซ่อมแซมสถานบริการที่ได้รับผลกระทบ ทุกแห่งเปิดให้บริการได้ตามปกติ
รองนายกรัฐมนตรีและรัฐมนตรีว่าการกระทรวงสาธารณสุข ลงพื้นที่เยี่ยมผู้ประสบภัยน้ำท่วมจังหวัดสุโขทัย พร้อมมอบถุงยังชีพ ยาสามัญประจำบ้าน จัดงบซ่อมแซมสถานบริการที่ได้รับผลกระทบ ทุกแห่งเปิดให้บริการได้ตามปกติ
วันนี้ (27 สิงหาคม 2563) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วยนายแพทย์สุขุม กาญจนพิมาย ปลัดกระทรวงสาธารณสุข นายแพทย์เกียรติภูมิ วงศ์รจิต อธิบดีกรมสุขภาพจิต และคณะผู้บริหาร ลงพื้นที่ตรวจเยี่ยมและให้กำลังใจผู้ประสบอุทกภัยพื้นที่ อ.สวรรคโลก จ.สุโขทัย พร้อมมอบยาสามัญประจำบ้านและเครื่องอุปโภคบริโภค ที่ศาลาอเนกประสงค์ ต.ท่าทอง วัดคลองกระจง วัดคุ้งยาง และวัดคลองวังทอง อ.สวรรคโลก
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวว่า กระทรวงสาธารณสุขมีความห่วงใยประชาชนผู้ประสบภัยน้ำท่วม ได้กำชับสถานบริการทุกแห่งให้การดูแลประชาชน เฝ้าระวังโรคและภัยสุขภาพที่อาจเกิดขึ้น จัดเตรียมพื้นที่สำรองในกรณีที่สถานบริการได้รับผลกระทบไม่สามารถให้บริการได้ เตรียมสำรอง ยา เวชภัณฑ์ และอุปกรณ์ทางการแพทย์ ออกหน่วยแพทย์เคลื่อนที่ให้บริการประชาชนพื้นที่น้ำท่วม ให้ความรู้ในการป้องกันโรค เช่นโรคฉี่หนู ไข้หวัด โรคระบบทางเดินอาหาร อันตรายจากไฟฟ้าดูด ไฟฟ้าช็อต และสัตว์มีพิษที่มากับน้ำท่วม และจัดทีมเยี่ยมบ้าน ส่งอาสาสมัครสาธารณสุขเคาะประตูบ้านดูแลกลุ่มเสี่ยง โดยเฉพาะเด็กเล็ก หญิงตั้งครรภ์ ผู้ป่วยติดบ้านติดเตียง ผู้ป่วยโรคเรื้อรัง ไม่ให้ขาดยา ผู้สูงอายุต้องระมัดระวังระวังอาจมีอาการหน้ามืด ล้มคว่ำในน้ำ อาจเสียชีวิตได้
“ขอชื่นชมประชาชนที่แม้ว่าจะอยู่ในสถานการณ์น้ำท่วม ยังการ์ดไม่ตก มีการสวมหน้ากากตลอดเวลา การมีวินัยที่ดีนี้จะช่วยให้มีความเสี่ยงต่อการติดเชื้อต่ำ ขอให้กำลังใจ เข้มแข็ง ดูแลสุขภาพ” นายอนุทินกล่าว
สำหรับจังหวัดสุโขทัย มีพื้นที่ที่ได้รับผลกระทบ 4 อำเภอ ได้แก่ อ.ศรีสัชนาลัย อ.สวรรคโลก อ.ศรีสำโรง และอ.เมือง มีสถานบริการสาธารณสุขได้รับผลกระทบ 2 แห่ง คือ โรงพยาบาลส่งเสริมสุขภาพตำบลป่ากุมเกาะและโรงพยาบาลส่งเสริมสุขภาพตำบลคลองกระจง ได้รับความเสียหายจากน้ำท่วมพื้นอาคาร บ้านพัก รั้ว ยังสามารถเปิดให้บริการได้ตามปกติ ได้สนับสนุนงบประมาณซ่อมแซมจำนวน 602,250 บาท และกำชับให้ผู้บริหารในพื้นที่ดูแลเจ้าหน้าที่ที่ได้รับผลกระทบจากน้ำท่วมด้วย
ทั้งนี้ การลงพื้นที่ในครั้งนี้ ได้จัดทีมแพทย์ออกเยี่ยมบ้านที่ได้รับผลกระทบ และจัดหน่วยบริการทางการแพทย์เคลื่อนที่เพื่อช่วยเหลือผู้ประสบภัยน้ำท่วม ที่หมู่ 1 ต.คลองกระจง อ.สวรรคโลก, วัดโสภาราม อ.ศรีสำโรง และหมู่ 1 ต.ปากแคว อ.เมือง พร้อมสนับสนุนยาชุดสามัญประจำบ้าน 3,000 ชุด ยาน้ำกัดเท้า 3,000 หลอด ถุงยังชีพกว่า 3,000 ถุง
****************************** 27 สิงหาคม 2563
วันพุธที่ 9 กันยายน 2563
สรรพากรลดค่าปรับให้ผู้ประกอบการที่ยื่นแบบรายงาน Disclosure Form ผ่านอินเทอร์เน็ตเกินกำหนดเวลา
กรมสรรพากรลดค่าปรับให้บริษัทหรือห้างหุ้นส่วนนิติบุคคลที่ยื่นแบบรายงาน Disclosure Form เกินกำหนดเวลาจาก 200,000 บาท เหลือเพียง 5,000 บาท โดยต้องยื่นผ่านอินเทอร์เน็ต (e-Filing) ภายในวันที่ 30 ธันวาคม 2563
นางสมหมาย ศิริอุดมเศรษฐ ที่ปรึกษาด้านยุทธศาสตร์การจัดเก็บภาษี (กลุ่มธุรกิจพลังงาน) ในฐานะโฆษกกรมสรรพากร เปิดเผยว่า “ตามที่กรมสรรพากรได้กำหนดให้บริษัทหรือห้างหุ้นส่วนนิติบุคคล ที่มีความสัมพันธ์กันและมีรายได้ทั้งหมดตามงบการเงินไม่น้อยกว่า 200 ล้านบาท ในรอบระยะเวลาบัญชีที่เริ่มในหรือหลังวันที่ 1 มกราคม 2562 ต้องยื่นแบบรายงาน Disclosure Form เป็นครั้งแรก ภายใน 150 วัน นับแต่วันสุดท้ายของรอบระยะเวลาบัญชีหรือภายในวันที่ 31 สิงหาคม 2563 (กรณีได้รับการขยายเวลาการยื่นแบบฯ) ซึ่งเมื่อพ้นกำหนดเวลาตามที่กฎหมายกำหนดดังกล่าว บริษัทหรือห้างหุ้นส่วนนิติบุคคลที่มีหน้าที่ต้องยื่นแบบรายงาน Disclosure Form มีภาระที่ต้องชำระค่าปรับไม่เกิน 200,000 บาท อย่างไรก็ตาม เพื่อบรรเทาภาระของผู้ประกอบการ อันเนื่องจากสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) กรมสรรพากรได้พิจารณาปรับลดอัตราค่าปรับ โดยชำระค่าปรับเป็นจำนวน 5,000 บาท และต้องยื่นผ่านอินเทอร์เน็ต (e-Filing) ภายในวันที่ 30 ธันวาคม 2563 นี้เท่านั้น”
โฆษกกรมสรรพากร กล่าวเพิ่มเติมว่า “กรมสรรพากรได้เพิ่มช่องทางการยื่นแบบรายงาน Disclosure Form ผ่านอินเทอร์เน็ตในรูปแบบของการ Upload เป็น Excel File เพื่อให้มีความสะดวก รวดเร็ว และง่ายยิ่งขึ้น โดยผู้เสียภาษีสามารถ Download ไฟล์ Excel ต้นแบบ Disclosure Form ได้ที่เว็บไซต์ของกรมสรรพากร www.rd.go.th หัวข้อ e-Filing”
สำหรับผู้ที่มีข้อสงสัยสามารถสอบถามข้อมูลเพิ่มเติมได้ที่ศูนย์สารนิเทศสรรพากร (RD Intelligence Center) โทร. 1161 หรือที่สำนักงานสรรพากรทุกแห่งทั่วประเทศ
กรมสรรพากร สำนักงานเลขานุการกรม
โทร. 0 2272 9529-30 โทรสาร 0 2617 3324
หรือศูนย์สารนิเทศสรรพากร 1161 (RD Intelligence Center)
วันพฤหัสบดีที่ 10 กันยายน 2563
สธ.ดำเนินการทางกฎหมายกับกลุ่มผู้ก่อเหตุทะเลาะวิวาท ที่โรงพยาบาลพระจอมเกล้า เพชรบุรี
กระทรวงสาธารณสุข ดำเนินการทางกฎหมายกับกลุ่มผู้ก่อเหตุทะเลาะวิวาท ที่โรงพยาบาลพระจอมเกล้า จังหวัดเพชรบุรี  โชคดีโรงพยาบาลมีระบบบริหารจัดการสถานการณ์ได้ดี  ขณะเกิดเหตุสามารถให้บริการผู้ป่วยอื่นได้ตามปกติ  บุคลากร ผู้ป่วย ญาติปลอดภัย อุปกรณ์ เ
กระทรวงสาธารณสุข ดำเนินการทางกฎหมายกับกลุ่มผู้ก่อเหตุทะเลาะวิวาท ที่โรงพยาบาลพระจอมเกล้า จังหวัดเพชรบุรี โชคดีโรงพยาบาลมีระบบบริหารจัดการสถานการณ์ได้ดี ขณะเกิดเหตุสามารถให้บริการผู้ป่วยอื่นได้ตามปกติ บุคลากร ผู้ป่วย ญาติปลอดภัย อุปกรณ์ เครื่องมือแพทย์ไม่ได้รับความเสียหาย
แพทย์หญิงอัมพร เบญจพลพิทักษ์ ผู้ตรวจราชการกระทรวงเขตสุขภาพที่ 5 ให้สัมภาษณ์ว่า ได้รับรายงานจากนายแพทย์ชุมพล เดชะอำไพ ผู้อำนวยการโรงพยาบาลพระจอมเกล้า จังหวัดเพชรบุรี กรณีมีผู้ก่อเหตุทะเลาะวิวาททำร้ายร่างกายกันบริเวณด้านหน้าจุดคัดกรอง เมื่อวันที่ 9 กันยายน 2563 เวลา 00.35 น. โดยมีผู้บาดเจ็บจากเหตุการณ์การทะเลาะวิวาทบริเวณหน้าร้านหมูกระทะ มารับการรักษาที่ห้องฉุกเฉิน จำนวน 2 ราย มีบาดแผลฉีกขาดบริเวณหน้าอกด้านซ้าย 1 ราย และอีก 1 ราย มีบาดแผลฉีกขาดบริเวณแขนขวา กลุ่มเพื่อนของผู้บาดเจ็บทั้งสองรายติดตามมาประมาณ 20 คน คาดว่าจะเกิดเหตุรุนแรง พยาบาลวิชาชีพหัวหน้าเวรห้องฉุกเฉิน ได้รีบแจ้งให้พนักงานรักษาความปลอดภัยและเจ้าหน้าที่ตำรวจ ให้มาช่วยระงับเหตุทะเลาะวิวาทบริเวณหน้าจุดคัดกรองและห้องโถงพักคอย รวมทั้งปิดล็อคประตูอัตโนมัติห้องฉุกเฉิน เพื่อความปลอดภัยของเจ้าหน้าที่และผู้ป่วยในห้องฉุกเฉิน และประสานขอกำลังสนับสนุนจากเจ้าหน้าที่ตำรวจเพิ่มเติมอีก จึงทำให้สามารถระงับเหตุการณ์รุนแรงได้
นอกจากนี้ ระหว่างการรักษาผู้บาดเจ็บ ได้แยกผู้บาดเจ็บที่เป็นคู่กรณีไว้คนละที่ โดยมีเจ้าหน้าที่ตำรวจดูแล เพื่อป้องกันการเกิดเหตุการณ์ความรุนแรงซ้ำซ้อน ในส่วนผู้ป่วยที่รอตรวจ และรอเข้านอนพักรักษาในโรงพยาบาล พยาบาลหัวหน้าเวรห้องฉุกเฉินได้บริหารจัดการโดยใช้ประตูด้านหลังห้องฉุกเฉินเป็นช่องทางในการรับผู้ป่วยหนักที่ส่งต่อมาจากโรงพยาบาลชุมชน ส่งผู้ป่วยเข้าหอผู้ป่วย และส่งผู้ป่วยที่ตรวจเรียบร้อยแล้วกลับบ้าน
“ต้องชื่นชมพยาบาลเวรหัวหน้าห้องฉุกเฉิน ที่ประสานสั่งการได้อย่างรวดเร็ว เป็นระบบ ทำให้ผู้บาดเจ็บ ผู้ป่วยอื่นๆ ปลอดภัย อุปกรณ์ข้าวของเครื่องใช้ รวมถึงเครื่องมือแพทย์ไม่ได้รับความเสียหาย ที่สำคัญระหว่างเกิดเหตุยังสามารถบริการผู้ป่วยได้ตามระบบ ทั้งนี้ ได้สั่งการให้ทางโรงพยาบาลแจ้งความดำเนินการทางกฎหมายกับกลุ่มผู้ก่อเหตุทะเลาะวิวาทให้ถึงที่สุด” แพทย์หญิงอัมพรกล่าว
******************************* 10 กันยายน 2563
วันเสาร์ที่ 5 กันยายน 2563
พม. เชิญชวนบริจาคผ้าอ้อมสำเร็จรูป แผ่นรองซึมซับ สำหรับคนพิการและผู้สูงอายุที่เดือดร้อนจากโรคโควิด-19
พม. เชิญชวนบริจาคผ้าอ้อมสำเร็จรูป แผ่นรองซึมซับ สำหรับคนพิการและผู้สูงอายุที่เดือดร้อนจากโรคโควิด-19
วันนี้ (5 ก.ย. 63) เวลา 10.30 น. นางพัชรี อาระยะกุล รองปลัดกระทรวงการพัฒนาสังคมและความมั่นคงของมนุษย์ ในฐานะโฆษกกระทรวงการพัฒนาสังคมและความมั่นคงของมนุษย์ ขอเชิญชวนพี่น้องประชาชนร่วมบริจาคสิ่งของและเครื่องใช้ที่จำเป็น โดยเฉพาะผ้าอ้อมสำเร็จรูป แผ่นรองซึมซับ สำหรับคนพิการและผู้สูงอายุจำนวนมากทั่วประเทศที่ประสบปัญหาความเดือดร้อนและได้รับผลกระทบจากสถานการณ์การแพร่ระบาดของโรคติดเชื้อไวรัสโคโรนา 2019 (โควิค-19) ทั้งนี้ พี่น้องประชาชนสามารถติดต่อบริจาคได้ที่ 1) ศูนย์รับบริจาคกระทรวงการพัฒนาสังคมและความมั่นคงของมนุษย์ ถนนกรุงเกษม สะพานขาว กทม. โทรศัพท์ 0 2306 8874 รับบริจาคในวันและเวลาราชการ 2) สถานสงเคราะห์ใกล้บ้านท่านทั่วประเทศ รับบริจาคทุกวันในเวลาราชการ และ 3) ศูนย์ช่วยเหลือสังคม สายด่วน โทร. 1300 บริการฟรี 24 ชั่วโมง
วันพุธที่ 16 กันยายน 2563
พม. รับมอบหน้ากากอนามัย และเครื่องอบฆ่าเชื้อ UVC จากเครือข่ายโครงการบริจาคเพื่อช่วยเหลือแพทย์และพยาบาล “SOS to Medical Staff in COVID-19 Fight”
พม. รับมอบหน้ากากอนามัย และเครื่องอบฆ่าเชื้อ UVC จากเครือข่ายโครงการบริจาคเพื่อช่วยเหลือแพทย์และพยาบาล “SOS to Medical Staff in COVID-19 Fight” ร่วมกับเทใจ.คอม และเครือข่ายหลักนิติธรรมและการพัฒนา (RoLD) ของสถาบันเพื่อการยุติธรรมแห่งประเทศไทย (TIJ)
วันนี้ (16 ก.ย. 63) เวลา 09.15 น. ที่บริเวณโถงชั้น 1 กระทรวงการพัฒนาสังคมและความมั่นคงของมนุษย์ สะพานขาว ถนนกรุงเกษม กทม. นายปรเมธี วิมลศิริ ปลัดกระทรวงการพัฒนาสังคมและความมั่นคงของมนุษย์ (ปลัด พม.) พร้อมด้วยคณะผู้บริหารกระทรวง พม. รับมอบหน้ากากอนามัย จำนวน 2,300 ชิ้น และเครื่องอบฆ่าเชื้อ UVC จำนวน 10 เครื่อง จากเครือข่ายโครงการบริจาคเพื่อช่วยเหลือแพทย์และพยาบาล “SOS to Medical Staff in COVID-19 Fight” ร่วมกับเทใจ.คอม และเครือข่ายหลักนิติธรรมและการพัฒนา (RoLD) ของสถาบันเพื่อการยุติธรรมแห่งประเทศไทย (TIJ) ซึ่งนำโดยร.อ.นพ.นิมิต ประสิทธิ์ดำรง ประธานกรรมการบริหารบริษัท เดอะ ซีนิเซนส์ จำกัด และคณะ เพื่อนำไปส่งมอบให้กับกลุ่มเป้าหมายและประชาชนที่ได้รับผลกระทบจากการแพร่ระบาดของโรคติดเชื้อไวรัสโคโรนา 2019 (โควิด-19) ภายใต้โครงการ พม. ห่วงใย สู้ภัยโควิด ของศูนย์รับบริจาคกระทรวงการพัฒนาสังคมและความมั่นคงของมนุษย์ (พม.)
วันพฤหัสบดีที่ 17 กันยายน 2563
17 ผลงาน สำนักงานปลัดกระทรวงสาธารณสุข คว้ารางวัลเลิศรัฐ ปี 63
17 ผลงาน สำนักงานปลัดกระทรวงสาธารณสุข คว้ารางวัลเลิศรัฐ ปี 63
สำนักงานปลัดกระทรวงสาธารณสุข และหน่วยงานในสังกัด รับรางวัลเลิศรัฐ ปี 2563 ระดับดีเด่นและระดับดี 17 ผลงาน จากสำนักงานคณะกรรมการข้าราชการพลเรือน
นายแพทย์สุขุม กาญจนพิมาย ปลัดกระทรวงสาธารณสุข ให้สัมภาษณ์ภายหลังเข้ารับรางวัลเลิศรัฐประจำปี พ.ศ.2563 จากสำนักงานคณะกรรมการข้าราชการพลเรือน (ก.พ.ร.) โดยมีนายวิษณุ เครืองาม รองนายกรัฐมนตรี เป็นประธานมอบรางวัล ว่า ในปีนี้ สำนักงานปลัดกระทรวงสาธารณสุขและหน่วยงานในสังกัด ได้รับรางวัลเลิศรัฐ ซึ่งเป็นรางวัลที่มอบให้กับส่วนราชการที่มุ่งมั่นปฏิบัติราชการจนประสบความสำเร็จ ทั้งระดับดีเด่นและระดับดี17 ผลงาน ใน 3 สาขา ดังนี้ 1.สาขาคุณภาพการบริหารจัดการภาครัฐด้านการมุ่งเน้นผู้รับบริการและผู้มีส่วนได้ส่วนเสีย ได้แก่สำนักงานปลัดกระทรวงสาธารณสุข (สป.)
2.สาขาบริการภาครัฐ ประเภทพัฒนาการบริการ ระดับดีเด่น 4 ผลงานได้แก่ โรงพยาบาลเบตง จ.ยะลาเรื่อง “ระบบการให้บริการผู้ป่วยนอกโดยใช้เทคโนโลยีสารสนเทศ (Betong Smart Hospital), โรงพยาบาลเชียงรายประชานุเคราะห์ เรื่อง “นวัตกรรมระบบการบริหารจัดการรถพยาบาลแบบรวมศูนย์ (Ambulance Operation Center), โรงพยาบาลระยองเรื่อง “Network Management For Better Service" และโรงพยาบาลลำปาง เรื่อง “หัวใจดูแลด้วยใจ” ประเภทนวัตกรรมการบริการระดับดี 6 ผลงานได้แก่ โรงพยาบาลหลวงพ่อเปิ่น อ.นครชัยศรี จ.นครปฐม เรื่อง “การฟื้นฟูผู้ป่วยระยะกึ่งเฉียบพลันด้วยศาสตร์การแพทย์ผสมผสานรูปแบบนครชัยศรีโมเดล, โรงพยาบาลเกาะยาวชัยพัฒน์ จ.พังงา เรื่อง “CPU เกาะยาว : การส่งต่อที่ไร้รอยต่อ, โรงพยาบาลเขื่องใน จ.อุบลราชธานี เรื่อง “การพัฒนารูปแบบการดูแลผู้ป่วยคลินิกเบาหวานใกล้บ้าน “เขื่องในโมเดล”, โรงพยาบาลเทพรัตนเวชชานุกูลเฉลิมพระเกียรติ 60 พรรษา เรื่อง “อำเภอรอยต่อ ไร้รอยต่อ ชวนกันมาเลิกฝิ่น/เฮโรอีน (การพัฒนาคลินิกเมทาโดนสู่รพ.สต.), โรงพยาบาลรามัน จ.ยะลา เรื่อง “โครงการเข้าสุนัตหมู่ภาคฤดูร้อน และศูนย์บริหารการพัฒนาสุขภาพจังหวัดชายแดนภาคใต้ เรื่อง “การบริหารจัดการสุขภาพของผู้ไปประกอบพิธีฮัจย์ (ฮุจญาต) ณ ราชอาณาจักรซาอุดิอาราเบีย เขตสุขภาพที่ 12
ประเภทนวัตกรรมการบริการ ระดับดี 3 ผลงานได้แก่ กองยุทธศาสตร์และแผนงาน สป. เรื่อง “MOPH Connect นวัตกรรมเพื่อให้การบริการสุขภาพเป็นเรื่องง่าย”, กลุ่มตรวจสอบภายใน สป. เรื่อง “การตรวจสอบภายในด้วยระบบอิเล็กทรอนิกส์ (Electronics Internal Audit : EIA) โรงพยาบาลหนองกี่ จ.บุรีรัมย์ เรื่อง “ชุดนั่งเอกซเรย์ปรับระดับได้
3.สาขาการบริหารราชการแบบมีส่วนร่วมโรงพยาบาลเวียงหนองล่อง จ.ลำพูนได้รับรางวัลระดับดีเด่น ทั้งประเภทสัมฤทธิผลประชาชนมีส่วนร่วมและประเภทผู้นำหุ้นส่วนความร่วมมือเรื่อง “หมู่บ้านสีขาวชุมชนบำบัดยาเสพติด ครอบครัว ร่วมรักษ์ ฮักเวียงหนองล่องอย่างยั่งยืน และโรงพยาบาลบ้านโฮ่ง จ.ลำพูน เรื่อง “ฮอมบุญ & ฮอมเฮลท์ (Health)ได้รับรางวัลประเภทสัมฤทธิผลประชาชนมีส่วนร่วมระดับดี
ทั้งนี้ รางวัลเลิศรัฐ เป็นรางวัลแห่งเกียรติยศที่คณะกรรมการพัฒนาระบบราชการ (ก.พ.ร.) มอบให้หน่วยงานภาครัฐ แบ่งเป็น 3 สาขา ได้แก่ สาขาบริการภาครัฐ สาขาคุณภาพการบริหารจัดการภาครัฐ และสาขาการบริหารราชการแบบมีส่วนร่วม โดยปี 2563 มีผลงานระดับดีเด่น 51 ผลงาน และระดับดี 144 ผลงาน
วันศุกร์ที่ 11 กันยายน 2563
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2563 ระหว่างวันที่ 3 – 10 กันยายน 2563
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2563 ระหว่างวันที่ 3 – 10 กันยายน 2563  พบการกระทำผิด จำนวน 444 คดี คิดเป็นเงินค่าปรับ 6.68 ล้านบาท
นายวรวรรธน์ ภิญโญ ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิด กฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2563 (ระหว่างวันที่ 3-10 กันยายน 2563) พบว่ามีการกระทำผิด จำนวน 444 คดี คิดเป็นเงินค่าปรับ 6.68 ล้านบาท โดยแยกเป็น สุรา จำนวน 249 คดี ค่าปรับ 2.33 ล้านบาท ยาสูบ จำนวน 145 คดี ค่าปรับ 3.09 ล้านบาท ไพ่ จำนวน 12 คดี ค่าปรับ 0.42 ล้านบาท น้ำมันและผลิตภัณฑ์น้ำมัน จำนวน 12 คดี ค่าปรับ 0.29 ล้านบาท น้ำหอม จำนวน 1 คดี ค่าปรับ จำนวน 0.01 ล้านบาท รถจักรยานยนต์ จำนวน 19 คดี ค่าปรับ จำนวน 0.30 ล้านบาท และสินค้าอื่น ๆ จำนวน 6 คดี ค่าปรับ 0.24 ล้านบาท โดยมีของกลางแยกเป็นน้ำสุรา จำนวน 2,902.850 ลิตร ยาสูบ จำนวน 5,488 ซอง ไพ่ จำนวน 1,778 สำรับ น้ำมันและผลิตภัณฑ์น้ำมัน จำนวน 9,045.000 ลิตร น้ำหอม จำนวน 2,880 ขวด รถจักรยานยนต์ จำนวน 22 คัน
สรุปยอดรวมในปีงบประมาณ พ.ศ. 2563 ตั้งแต่วันที่ 1 ตุลาคม 2562 – 10 กันยายน 2563 พบว่ามีการกระทำผิด จำนวน 26,720 คดี คิดเป็นเงินค่าปรับ 464.68 ล้านบาท โดยแยกเป็น สุรา จำนวน 15,255 คดี ค่าปรับ 152.71 ล้านบาท ยาสูบ จำนวน 7,908 คดี ค่าปรับ 182.59 ล้านบาท ไพ่ จำนวน 579 คดี ค่าปรับ 8.39 ล้านบาท น้ำมันและผลิตภัณฑ์น้ำมัน จำนวน 1,169 คดี ค่าปรับ 55.75 ล้านบาท น้ำหอม จำนวน 69 คดี ค่าปรับ 1.80 ล้านบาท รถจักรยานยนต์ จำนวน 1,183 คดี ค่าปรับ จำนวน 29.68 ล้านบาท และสินค้าอื่น ๆ จำนวน 557 คดี ค่าปรับ 33.76 ล้านบาท โดยมีของกลางแยกเป็นน้ำสุรา จำนวน 1,803,937.669 ลิตร ยาสูบ จำนวน 482,435 ซอง ไพ่ จำนวน 68,894 สำรับ น้ำมันและผลิตภัณฑ์น้ำมัน จำนวน 2,979,843.000 ลิตร น้ำหอม จำนวน 49,596 ขวด รถจักรยานยนต์ จำนวน 1,352 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ และจะมอบสินบนนำจับให้ ภายหลังจากคดีเสร็จสิ้นเรียบร้อยแล้ว”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
วันจันทร์ที่ 14 กันยายน 2563
ก.อุตฯ ปลื้ม งานตลาดนัด SME ยอดซื้อเกินเป้า ขายกว่า 30 ล้านบาท ช่วยกระตุ้นเศรษฐกิจประเทศ
กระทรวงอุตสาหกรรม ปลื้ม งานตลาดนัด SME ยอดซื้อเกินเป้า ขายกว่า 30 ล้านบาท ช่วยกระตุ้นเศรษฐกิจประเทศ
กระทรวงอุตสาหกรรม สรุปผลการจัดงาน ตลาดนัด SME “เราช่วยไทย ไทยช่วยกัน” สร้างยอดขายกว่า 30 ล้านบาท เพิ่มโอกาส สร้างรายได้พร้อมต่อยอดธุรกิจของผู้ประกอบการ ที่นำสินค้าและบริการ มาเสนอในงาน นายกอบชัย สังสิทธิสวัสดิ์ ปลัดกระทรวงอุตสาหกรรม ในฐานะประธานกรรมการบริหารกองทุนพัฒนาเอสเอ็มอีตามแนวประชารัฐ เปิดเผยว่า “งานตลาดนัด SME เราช่วยไทย ไทยช่วยกัน ซึ่งจัดโดยกระทรวงอุตสาหกรรมในช่วงวันที่ 4 - 6 กันยายน 2563 ที่ผ่านมา ได้ผลตอบรับเกินความคาดหมาย โดยมีประชาชนเข้าร่วมงานกว่า 4 หมื่นคน และจากการสำรวจข้อมูลเบื้องต้น พบว่า ผู้ประกอบการกว่า 600 ราย ที่นำสินค้าและบริการมาจำหน่าย สามารถทำยอดขายโดยรวมมากกว่า 30 ล้านบาท โดยเฉพาะในหมวด  ของอาหาร เกษตรแปรรูป สินค้าแฟชั่นจำพวกสิ่งทอ เสื้อผ้า รวมถึงบริการท่องเที่ยว คิดเป็นสัดส่วนกว่า ร้อยละ 70 ของยอดขายทั้งหมดในงาน นอกจากนี้ ผู้เข้าร่วมงานมีความพึงพอใจโดยรวมอยู่ในระดับสูงมากถึงร้อยละ 86 โดยเฉพาะในด้านคุณภาพของสินค้าและบริการ รวมถึงกิจกรรมต่างๆ ที่นำเสนอในงาน ซึ่งตลอดทั้ง 3 วัน ได้มีกิจกรรมที่เน้นเพิ่มความรู้ด้านการตลาดในยุค New Normal การปรับตัวของธุรกิจและกรณีศึกษาเกี่ยวกับแนวทางการดำเนินธุรกิจอย่างไรให้ประสบความสำเร็จในสถานการณ์ปัจจุบัน โดยได้รับความสนใจจากผู้เข้าร่วมงานเป็นจำนวนมาก”
“แม้ว่าตลาดนัด SME จะเป็นงานในระดับเล็ก แต่สิ่งสำคัญคือการที่ประชาชนได้ออกมาจับจ่ายใช้สอย อุดหนุนสินค้าและบริการของไทย ช่วยกระตุ้นเศรษฐกิจของประเทศ และการเพิ่มโอกาสในการต่อยอดธุรกิจของผู้ประกอบการที่นำสินค้าและบริการมาเสนอในงาน โดย SME และวิสาหกิจชุมชนต้องเรียนรู้ความต้องการผู้บริโภคที่เป็นกลุ่มเป้าหมาย และทำการปรับปรุงคุณภาพ มาตรฐาน รวมถึงรูปแบบสินค้าใหม่ ๆ ให้เป็นที่ต้องการของตลาด ทั้งนี้ กระทรวงอุตสาหกรรม ยังคงเร่งให้ความช่วยเหลือสนับสนุน SME และวิสาหกิจชุมชนในการพัฒนาธุรกิจอย่างต่อเนื่อง เพื่อให้สามารถปรับตัวเข้าถึงแหล่งทุน และตลาดทั้งในรูปแบบ Offline และ Online ได้อย่างมีประสิทธิภาพต่อไป” ปลัดกระทรวงอุตสาหกรรม กล่าว
-------------------------------------------------
14 ก.ย. 63
วันพฤหัสบดีที่ 10 กันยายน 2563
มาตรการเราไม่ทิ้งกันจะยุติการโอนเงินในวันที่ 30 กันยายน 2563
ตามที่ได้เคยแถลงข่าวแล้วว่ากระทรวงการคลังดำเนินมาตรการเราไม่ทิ้งกันเสร็จสิ้นแล้วและผู้มีสิทธิ์รับเงินเยียวยาทั้งหมด 15.3 ล้านคน คงเหลือผู้มีสิทธิ์รับเงินเยียวยาบางส่วนที่กระทรวงการคลังไม่สามารถโอนเงินให้ได้ เนื่องจากเกิดจากปัญหาเกี่ยวกับบัญชีรับเงิน
นายลวรณ แสงสนิท ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า ตามที่ได้เคยแถลงข่าวไปแล้วว่า กระทรวงการคลังได้ดำเนินมาตรการเยียวยา 5,000 บาท (มาตรการเราไม่ทิ้งกัน) เสร็จสิ้นแล้วและผู้มีสิทธิ์รับเงินเยียวยาทั้งหมด 15.3 ล้านคน แต่คงเหลือผู้มีสิทธิ์รับเงินเยียวยาบางส่วนที่กระทรวงการคลังไม่สามารถโอนเงินให้ได้ เนื่องจากเกิดจากปัญหาเกี่ยวกับบัญชีรับเงิน เช่น ยังไม่มีพร้อมเพย์ที่ผูกกับเลขบัตรประชาชน หรือบัญชีปิด เป็นต้น
กระทรวงการคลังยังคงพยายามโอนเงินซ้ำ (Retry) อย่างต่อเนื่องทุกสัปดาห์จนถึงปัจจุบัน โดยคงเหลือผู้ที่ยังโอนเงินไม่สำเร็จจำนวนประมาณ 56,000 คน ซึ่งกระทรวงการคลังจะดำเนินการโอนเงินซ้ำ (Retry) ต่อเนื่อง จนถึงวันที่ 30 กันยายน 2563 เท่านั้น เพื่อให้สอดคล้องกับมติคณะรัฐมนตรีเมื่อวันที่ 18 สิงหาคม 2563 ดังนั้น สำหรับผู้มีสิทธิ์แต่ยังไม่ได้รับเงิน ขอให้ตรวจสอบว่าท่านอยู่ในกลุ่มผู้มีสิทธิ์ที่กระทรวงการคลังโอนเงินไม่สำเร็จหรือไม่ โดยตรวจสอบผ่านเว็บไซต์ www.เราไม่ทิ้งกัน.com ปุ่มสีเขียวเข้ม “ผู้มีสิทธิ์ที่ยังโอนเงินไม่สำเร็จ” ทั้งนี้ หากท่านอยู่ในกลุ่มดังกล่าว หรือท่านได้รับข้อความ SMS แจ้งว่าเป็นผู้มีสิทธิ์แต่โอนเงินไม่สำเร็จ ขอให้รีบไปติดต่อธนาคารใดก็ได้ที่ท่านมีบัญชีอยู่ และดำเนินการผูกพร้อมเพย์ด้วยเลขบัตรประชาชนโดยเร็ว ก่อนวันที่ 28 กันยายน 2563 เพื่อให้สามารถรับเงินโอนจากกระทรวงการคลังได้ทันภายในวันที่ 30 กันยายน 2563
โฆษกกระทรวงการคลังย้ำเพิ่มเติมว่า หลังจากวันที่ 30 กันยายน 2563 กระทรวงการคลังจะพิจารณาปิดโครงการและยุติการโอนเงิน ดังนั้น ขอให้ผู้มีสิทธิ์ที่ยังโอนเงินไม่สำเร็จเร่งดำเนินการผูกพร้อมเพย์ด้วยเลขบัตรประชาชนโดยเร็วที่สุด
สำนักงานเศรษฐกิจการคลัง
โทร. 0 2273 9020 ต่อ 3569 3556 และ 3566
วันพฤหัสบดีที่ 27 สิงหาคม 2563
“พุทธิพงษ์”ร่วมหารือแนวทางพัฒนาระบบหนังสือเดินทางสุขภาพ ติดตามผู้เดินทาง-นักท่องเที่ยว ป้องกัน COVID-19
“พุทธิพงษ์”ร่วมหารือแนวทางพัฒนาระบบหนังสือเดินทางสุขภาพ ติดตามผู้เดินทาง-นักท่องเที่ยว ป้องกัน COVID-19
นายพุทธิพงษ์ ปุณณกันต์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) เป็นประธานการประชุมแนวทางการพัฒนาระบบหนังสือเดินทางสุขภาพ Digital Health Passport Application (DHP) โดยมีผู้แทนจากหน่วยงานที่รับผิดชอบในประเด็นดังกล่าวร่วมพิจารณาให้ข้อคิดเห็นต่อรูปแบบการใช้งานของระบบบัตรสุขภาพ ณ ห้องประชุม 1801 วิภาวดี ชั้น 18 สำนักงานพัฒนารัฐบาลดิจิทัล (องค์กรมหาชน) อาคารบางกอกไทยทาวเวอร์ ถนนซอยรางน้ำ กรุงเทพฯ โดยก่อนหน้านี้ กระทรวงดิจิทัลเพื่อเศรษฐกิจและสังคม ขอความร่วมมือ สำนักงานพัฒนารัฐบาลดิจิทัล (องค์กรมหาชน) หรือ สพร. สนับสนุนการพัฒนาแอปพลิเคชั่น Digital Health Passport Application (DHP) เพื่อเป็นเครื่องมือสำหรับตรวจสุขภาพของผู้เดินทาง ตลอดจนการเฝ้าระวังและประเมินความเสี่ยงการแพร่ระบาดของโรคติดเชื้อไวรัสโคโรน่า 2019 (COVID-19) ซึ่งข้อมูลดังกล่าวจะเป็นส่วนสำคัญที่ช่วยให้เจ้าหน้าที่ หน่อยงานและบุคลากรทางการแพทย์สามารถนำไปใช้ในการประมวลผลข้อมูลเพื่อวิเคราะห์ความเสี่ยงจากประวัติการเดินทางของผู้ใช้บริการ และระงับการแพร่ระบาด สร้างความเชื่อมั่นด้านการท่องเที่ยว และส่งเสริมเศรษฐกิจให้กับประเทศ
*****************
วันอาทิตย์ที่ 13 กันยายน 2563
อย่าลืมใส่หน้ากากอนามัยเพื่อป้องกันการแพร่ระบาดของเชื้อไวรัสโควิด-19
อย่าลืมใส่หน้ากากอนามัยกันนะ
วันพฤหัสบดีที่ 27 สิงหาคม 2563
รัฐมนตรีฯ สุริยะ กล่าวปาฐกถาพิเศษ งานสัมมนา New Generation of Automotive
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม กล่าวปาฐกถาพิเศษ งานสัมมนา New Generation of Automotive ณ โรงแรมอินเตอร์คอนติเนนตัล กรุงเทพฯ
วันนี้ (27 สิงหาคม 2563) นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม ร่วมกล่าวปาฐกถาพิเศษ งานสัมมนา "New Generation of Automotive" ในหัวข้อ Road Map ไทย ขับเคลื่อน EV รัฐมนตรีฯ สุริยะ กล่าวว่า รัฐบาลและกระทรวงอุตสาหกรรม มีนโยบายและมาตรการ ที่จะทำให้อุตสาหกรรมยานยนต์ในประเทศไทย ซึ่งเป็นฐานการผลิตยานยนต์ที่สำคัญของโลก โดยในปี 2019 มีการผลิตอยู่ในอันดับที่ 11 ของโลก ให้สามารถปรับตัวและต่อยอดเทคโนโลยีการผลิตเดิม เพื่อคงไว้ซึ่งขีดความสามารถในการแข่งขัน โดยที่อุตสาหกรรมยานยนต์สมัยใหม่เป็น 1 ใน 12 อุตสาหกรรมเป้าหมาย (S-Curve) เป็นอุตสาหกรรมเดิมที่มีศักยภาพและมีบทบาทสำคัญในการผลักดันเศรษฐกิจของประเทศ
นอกจากนี้ กระทรวงอุตสาหกรรมได้กำหนดแผนพัฒนาอุตสาหกรรมเพื่อให้เกิดผลอย่างเป็นรูปธรรม โดยเฉพาะการผลักดันเพื่อให้เกิดการลงทุนผลิตยานยนต์ไฟฟ้าและการผลิตชิ้นส่วนที่สำคัญภายในประเทศ โดยมีมาตรการสนับสนุนการผลิตยานยนต์ที่ขับเคลื่อนด้วยพลังงานไฟฟ้าในประเทศไทย ให้เกิดผลเป็นรูปธรรม และมอบหมายให้หน่วยงานที่เกี่ยวข้องเร่งรัดดำเนินการ ตามมาตรการสนับสนุนการผลิตยานยนต์ที่ขับเคลื่อนด้วยพลังงานไฟฟ้า ในประเทศไทย โดยการบูรณาการทำงานร่วมกันระหว่างหน่วยงานให้สอดคล้องและเป็นไปในทิศทางเดียวกัน มีมาตรการครอบคลุมทุกด้าน ประกอบด้วย มาตรการส่งเสริมการลงทุนเพื่อสร้างอุปทาน (Supply) มาตรการกระตุ้นตลาดในประเทศ (Demand) การเตรียมความพร้อมของโครงสร้างพื้นฐาน การจัดทำมาตรฐานยานยนต์ไฟฟ้า การบริหารจัดการแบตเตอรี่ใช้แล้ว และมาตรการด้านอื่น ๆ ที่เกี่ยวข้อง
โดยมี นายกฤชนนท์ อัยยปัญญา เลขานุการรัฐมนตรีว่าการกระทรวงอุตสาหกรรม นางสาวสุชาดา แทนทรัพย์ โฆษกประจำกระทรวงอุตสาหกรรม และนายเมธากุล สุวรรณบุตร รองโฆษกประจำกระทรวงอุตสาหกรรม เข้าร่วม โดยมี นายธนากร เสรีบุรี ประธานกรรมการ บริษัท เอสเอไอซี มอเตอร์ - ซีพี จำกัด และนายสมชาย มีเสน รองประธานกรรมการบริหาร บมจ. เนชั่น มัลติมีเดีย กรุ๊ป ให้การต้อนรับ ณ โรงแรมอินเตอร์คอนติเนนตัล กรุงเทพฯ
วันจันทร์ที่ 14 กันยายน 2563
นายซัยยิด เรซ่า โนบัคตี (H.E. Mr. Seyed Reza Nobakhti) เอกอัครราชทูตสาธารณรัฐอิสลามแห่งอิหร่านประจำประเทศไทย และคณะเข้าเยี่ยมคารวะรมว.วธ.
นายซัยยิด เรซ่า โนบัคตี (H.E. Mr. Seyed Reza Nobakhti) เอกอัครราชทูตสาธารณรัฐอิสลามแห่งอิหร่านประจำประเทศไทย และคณะเข้าเยี่ยมคารวะรมว.วธ.
วันที่ ๑๔ กันยายน ๒๕๖๓ เวลา ๑๓.๓๐ น. นายซัยยิด เรซ่า โนบัคตี (H.E. Mr. Seyed Reza Nobakhti) เอกอัครราชทูตสาธารณรัฐอิสลามแห่งอิหร่านประจำประเทศไทย และคณะ เข้าเยี่ยมคารวะ นายอิทธิพล คุณปลื้ม รัฐมนตรีว่าการกระทรวงวัฒนธรรม เพื่อหารือเรื่อง ความร่วมมือด้านวัฒนธรรมระหว่างกระทรวงวัฒนธรรมแห่งราชอาณาจักรไทย และสาธารณรัฐอิสลามอิหร่าน โดยมี นางยุถิกา อิศรางกูร ณ อยุธยา ผู้ช่วยปลัดกระทรวงวัฒนธรรม ผู้บริหารกระทรวงวัฒนธรรม และผู้แทนหน่วยงานที่เกี่ยวข้อง เข้าร่วม ณ ห้องรับรองชั้น ๗ อาคารวัฒนธรรมวิศิษฐ์ กระทรวงวัฒนธรรม
วันจันทร์ที่ 31 สิงหาคม 2563
“กอช. ชวนประชาชนชาวจังหวัดระยองที่มีสิทธิตรวจสอบสิทธิ พร้อมรับเงินสมทบจากรัฐ ในงาน Money EXPO 2020 พบกันบูธH1 วันที่ 4 – 6 ก.ย. นี้”
กอช.เชิญชวนชาว จ.ระยองที่มีสิทธิสมัครและส่งเงินออมสะสมพร้อมรับเงินสมทบจากรัฐบาล เพื่อรับเงินบำนาญใช้รายเดือนหลังอายุ 60 ปี พบกับ กอช. ได้ในงาน“Money  EXPO 2020 สัญจรระยอง” วันที่ 4 – 6 ก.ย.2563 ที่บูธH1 ณ ศูนย์การค้าเซ็นทรัลพลาซา ระยอง จ.ระยอง
กองทุนการออมแห่งชาติ หรือ กอช. เชิญชวนประชาชนชาวจังหวัดระยองที่มีสิทธิสมัครและส่งเงินออมสะสมพร้อมรับเงินสมทบจากรัฐบาลสูงสุด 100% ตามช่วงอายุ เพื่อรับเงินบำนาญใช้รายเดือนหลังอายุ 60 ปีทั้งนี้ พบกับ กอช. ได้ในงาน“Money EXPO 2020 สัญจรระยอง”พร้อมโปรโมชันพิเศษและของที่ระลึก วันที่ 4 – 6 กันยายน 2563 ที่บูธ กอช. (บูธH1) ณ ศูนย์การค้าเซ็นทรัลพลาซา ระยอง จังหวัดระยอง
นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ (กอช.)เปิดเผยว่า กอช. เชิญชวนประชาชนชาวจังหวัดระยอง ที่มีสิทธิสมัครและส่งเงินออมสะสมพร้อมรับสวัสดิการเงินออมสะสมจากรัฐไว้ใช้หลังอายุ 60 ปีโดยการออมเงินกับ กอช. เป็นการวางแผนทางการเงินในระยะยาวเพื่อใช้ในอนาคตเริ่มออมขั้นต่ำเพียง50 บาท สูงสุด 13,200 บาทต่อปีรับเงินสมทบจากรัฐบาลตามช่วงอายุของสมาชิก ช่วงอายุ 15 - 30 ปี รัฐสมทบให้ 50% ของเงินออมแต่ละครั้ง โดยรวมกันทั้งปีไม่เกิน 600 บาท ช่วงอายุมากกว่า 30 – 50 ปี รัฐสมทบให้ 80% ของเงินออมแต่ละครั้งโดยรวมกันทั้งปีไม่เกิน 960 บาทช่วงอายุมากกว่า 50 – 60 ปี รัฐสมทบให้ 100% ของเงินออมแต่ละครั้ง โดยรวมกันทั้งปีไม่เกิน 1,200 บาททั้งนี้สมาชิกสามารถตรวจสอบยอดเงินออมสะสมและเงินสมทบแบบออนไลน์ได้ผ่านแอป กอช. เข้าเมนู “บัญชีเงินออมของฉัน” สมาชิกก็สามารถดูบัญชีตนเองได้ง่ายๆ สะดวกสบาย
สำหรับกิจกรรม กอช. สัญจรพบชาวระยอง และพื้นที่ใกล้เคียงพบกันได้ในงาน“Money EXPO 2020 สัญจรระยอง”บูธ กอช. (บูธ H1) ระหว่างวันที่ 4-6 กันยายน 2563ณ ศูนย์การค้าเซ็นทรัลพลาซา ระยองซึ่งกอช. ได้จัดกิจกรรมร่วมสนุกมากมาย พร้อมโปรโมชันพิเศษสำหรับผู้สมัครสมาชิกใหม่และสมาชิกที่ส่งเงินออมสะสมที่บูธ กอช. ภายในงานเท่านั้น
ผู้สนใจสามารถดาวน์โหลด “แอป กอช.” ได้ผ่าน แอป สโตร์(App Store) สำหรับระบบไอโอเอส(IOS) และดาวน์โหลดผ่าน เพลย์ สโตร์(Play Store) สำหรับระบบแอนดรอยด์(Android) โดยพิมพ์คำค้นหาว่า “กอช.” นอกจากนี้สมาชิก กอช. หรือผู้สนใจยังสามารถใช้บริการทั้งหมดของแอป“กอช.”ผ่านระบบ E Service ในเว็บไซต์ กอช. www.nsf.or.th สอบถามรายละเอียดเพิ่มเติมเกี่ยวกับ กอช. ได้ที่สายด่วนเงินออม โทร. 02-049-9000
“คุณออม รัฐช่วยออม คุณได้บำนาญ”
วันพฤหัสบดีที่ 10 กันยายน 2563
ปรับแผนรับมือ “สังคมสูงอายุระดับสุดยอด”
วันพฤหัสบดีที่ 10 กันยายน 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลปรับแผนปฏิบัติการด้านผู้สูงอายุ (ปี 2563-2565) โดยเน้น 7 เรื่องสำคัญที่ต้องทำโดยเร็ว คือ 1) รณรงค์ให้สังคมตระหนักถึงการเป็นผู้สูงอายุ 2) สังคมมีทัศนะเชิงบวกต่อผู้สูงอายุ 3) จ้างงานผู้สูงอายุ 4) ส่งเสริมให้ลูกหลานกลับมาอยู่กับครอบครัวที่มีผู้สูงอายุยากจน 5) ปรับเปลี่ยนโรงเรียนขนาดเล็กเป็นสถานที่พัฒนาผู้สูงอายุในชุมชน 6) ส่งเสริมการออมเพื่อใช้ในวัยเกษียณ 7) สนับสนุนการผลิตบุคลากรด้านผู้สูงอายุในระดับวิชาชีพให้เพียงพอ ทั้งนี้ มีเป้าหมายเพื่อรองรับสังคมไทยที่จะเข้าสู่ “สังคมสูงอายุอย่างสมบูรณ์” ในปี 2564 และในปี 2574 สัดส่วนจะเพิ่มสูงถึงร้อยละ 28 เข้าสู่ “สังคมสูงอายุระดับสุดยอด” หรือมีผู้สูงอายุเกิน 1 ใน 4 ของประชากรทั้งหมด
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันเสาร์ที่ 5 กันยายน 2563
ปลัดกอบชัยฯ ลงพื้นที่เยี่ยมชมและให้กำลังใจสมาชิกกลุ่มทอผ้านาหมื่นศรีในหมู่บ้าน CIV บ้านควนสวรรค์ จ.ตรัง
ปลัดกอบชัยฯ ลงพื้นที่เยี่ยมชมและให้กำลังใจสมาชิกกลุ่มทอผ้านาหมื่นศรีในหมู่บ้าน CIV บ้านควนสวรรค์ จ.ตรัง
วันนี้ (5 กันยายน 63) นายกอบชัย สังสิทธิสวัสดิ์ ปลัดกระทรวงอุตสาหกรรม พร้อมด้วย นางวรวรรณ ชิตอรุณ นายภานุวัฒน์ ตริยางกูรศรี รองปลัดกระทรวงอุตสาหกรรม นายนิรันดร์ ยิ่งมหิศรานนท์ ผู้ตรวจราชการกระทรวงอุตสาหกรรม นายเอกภัทร วังสุวรรณ เลขานุการคณะกรรมการอ้อยและน้ำตาลทราย นายสหวัฒน์ โสภา ผู้ช่วยปลัดกระทรวงอุตสาหกรรม และคณะผู้บริหารกระทรวงอุตสาหกรรม ลงพื้นที่เยี่ยมชมการทอผ้าของกลุ่มทอผ้านาหมื่นสี หมู่บ้านอุตสาหกรรมสร้างสรรค์สู่การพัฒนาเศรษฐกิจอย่างยั่งยืน (CIV) บ้านควนสวรรค์ ต.นาหมื่นศรี อ.นาโยง จ.ตรัง เพื่อสร้างขวัญกำลังใจให้กับชาวบ้านและติดตามผล
การดำเนินงาน รวมถึงให้คำแนะนำในการบริหารจัดการ ภายหลังได้รับผลกระทบด้านเศรษฐกิจตกต่ำและสถานการณ์การแพร่ระบาด ของโรคติดเชื้อไวรัสโคโรน่า (โควิด-19)
ทั้งนี้ จังหวัดตรัง มีพื้นที่เข้าร่วมโครงการหมู่บ้านอุตสาหกรรมสร้างสรรค์สู่การพัฒนาเศรษฐกิจอย่างยั่งยืน (CIV) จำนวน 3 หมู่บ้าน คือ 1) บ้านควนสวรรค์ ต.นาหมื่นศรี อ.นาโยง จ.ตรัง 2) บ้านเขาหลัก ต.น้ำผุด อ.เมือง จ.ตรัง 3) บ้านพรุจูด (บ่อหินฟาร์มสเตย์) ต.บ่อหิน อ.สิเกา จ. ตรัง โดยทุกหมู่บ้านได้รับการพัฒนาและเพิ่มศักยภาพในการแข่งขันจน สามารถพัฒนาผลิตภัณฑ์เชื่อมโยงการท่องเที่ยวได้เป็นอย่างดี สำหรับหมู่บ้านควนสวรรค์มีความโดดเด่นในด้านการทำผ้าทอโดยมีผลิตภัณฑ์เด่น เช่น ผ้าหางกระรอก ผ้ายกดอก ผ้าทอลายขัด ผ้าคลุมไหล่ ผ้าขาวม้า เป็นต้น
วันพฤหัสบดีที่ 17 กันยายน 2563
กรมธนารักษ์จัดงาน 160 ปี โรงกระสาปน์สิทธิการ
กรมธนารักษ์ได้จัดงาน 160 ปี โรงกระสาปน์สิทธิการ เพื่อสำนึกในพระมหากรุณาธิคุณของพระบาทสมเด็จพระจอมเกล้าเจ้าอยู่หัว รัชกาลที่ 4 ผู้ทรงริเริ่มให้มีการผลิตเหรียญกษาปณ์และใช้เป็นสื่อกลางในการแลกเปลี่ยนซื้อขายสินค้าได้อย่างทัดเทียมกับนานาอารยประเทศ
วันนี้ (17 กันยายน 2563) นายยุทธนา หยิมการุณ อธิบดีกรมธนารักษ์ เปิดเผยว่า กรมธนารักษ์ได้จัดงาน 160 ปี โรงกระสาปน์สิทธิการ เพื่อสำนึกในพระมหากรุณาธิคุณของพระบาทสมเด็จพระจอมเกล้าเจ้าอยู่หัว รัชกาลที่ 4 ผู้ทรงริเริ่มให้มีการผลิตเหรียญกษาปณ์และใช้เป็นสื่อกลางในการแลกเปลี่ยนซื้อขายสินค้าได้อย่างทัดเทียมกับนานาอารยประเทศ จึงได้กำหนดจัดงานในโอกาสครบรอบ 160 ปี โรงกระสาปน์สิทธิการ ขึ้นในระหว่างวันที่ 17-19 กันยายน 2563 ณ โรงกษาปณ์ รังสิต จังหวัดปทุมธานี ซึ่งภายในงานพบกับกิจกรรม
1. การจัดแสดงเหรียญกษาปณ์ เหรียญกษาปณ์ที่ระลึก และเหรียญที่ระลึกของกรมธนารักษ์ และจาก สมาคมเหรียญกษาปณ์และพดด้วง สมาคมเหรียญที่ระลึกแห่งประเทศไทย สมาคมนักสะสมตราไปรษณียากรฯ ชมรมคนรักษ์เหรียญ และชมรมโค้กไทยคลับ
2. การเสวนาแลกเปลี่ยนความรู้ เกี่ยวกับเหรียญกษาปณ์ในแต่ละยุคสมัย
3. การสาธิตกระบวนการผลิต การสร้างสรรค์ศิลปกรรมอันประณีตลงบนเหรียญอย่างสวยงามทรงคุณค่า
4. การจ่ายแลกเหรียญกษาปณ์ที่ระลึก โลหะสีขาวประเภทธรรมดา ชนิดราคา 20 บาท จำนวน 10 เหรียญ ชุดละ 200 บาท จำกัดท่านละ 1 ชุด และการเปิดรับจองเหรียญที่ระลึก 160 ปี โรงกษาปณ์ไทย เป็นเหรียญรูป 10 เหลี่ยม ขนาดสูง 10 ซม. ชนิดเงินรมดำพ่นทรายพิเศษ 95% และชนิดทองแดงรมดำพ่นทรายพิเศษ 95% และเหรียญชุด 5 โรงกษาปณ์ (1 ชุด มี 5 แบบ/เหรียญ) เป็นเหรียญชนิดเงินรมดำพ่นทรายพิเศษ 95% และชนิดทองแดงรมดำพ่นทรายพิเศษ 95% โดยจำกัดท่านละ 1 ชุด และสามารถรับเหรียญ ตั้งแต่วันที่ 1 ธันวาคม 2563 เป็นต้นไป
นายยุทธนา กล่าวต่อว่า ผู้ที่มาร่วมงานจะได้รับถุงผ้าพร้อมโปสการ์ด 160 ปี โรงกระสาปน์สิทธิการ และเหรียญที่ระลึก 160 ปี โรงกษาปณ์ไทย เป็นเหรียญชนิดคิวโปรนิกเกิล ขนาดเส้นผ่าศูนย์กลาง 32 มม. ลักษณะพิเศษคือใช้รูปทรงกรอบเป็นลายดอกประจำยาม คล้ายรูปแบบเหรียญ 5 โรงกษาปณ์ ใช้วิธีปัดดวงตราให้เงาและพ่นทรายบางส่วน จำนวนวันละ 2,500 เหรียญ
สำหรับผู้ที่สนใจร่วมงานสามารถสอบถามรายละเอียดได้ที่ กองกษาปณ์ โทร 02-834-8300-50 นายยุทธนากล่าวในตอนท้าย
วันจันทร์ที่ 31 สิงหาคม 2563
อนุมัติงบ 2,300 ล้านบาท ประกันรายได้เกษตรกรชาวสวนยาง ระยะที่ 1
วันพฤหัสบดีที่ 27 สิงหาคม 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลอนุมัติวงเงินงบประมาณเพิ่มเติม โครงการประกันรายได้เกษตรกรชาวสวนยาง ระยะที่ 1 จำนวน 2,300 ล้านบาท สำหรับประกันรายได้ให้แก่เกษตรกรชาวสวนยาง โดยจ่ายค่าชดเชยส่วนต่างระหว่างราคาประกันกับราคาอ้างอิงที่เพิ่มขึ้น ขณะเดียวกันรัฐบาลได้ติดตามสถานการณ์ราคายางพาราในตลาดโลกและในประเทศอย่างต่อเนื่อง ซึ่งในช่วงสัปดาห์ที่ผ่านมา มีแนวโน้มขยับตัวเพิ่มขึ้นบ้าง อย่างไรก็ตาม จากต้องการของตลาดโลกที่ลดลงเนื่องจากการระบาดของโรคโควิด-19 รัฐบาลมุ่งส่งเสริมการใช้ยางพาราในประเทศ โดยเน้นให้ส่วนราชการเป็นผู้ขับเคลื่อน และออกมาตรการจูงใจให้เกษตรกรปลูกพืชเศรษฐกิจอื่นทดแทน ช่วยสร้างรายได้เสริมและลดปริมาณยางพาราที่ออกสู่ตลาด
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันอังคารที่ 8 กันยายน 2563
ผู้ประกันตนเฮ! ลดจ่ายเงินสมทบเหลือ 2% นาน 3 เดือน
--
#ไทยคู่ฟ้านอกจากการจ่ายเงินช่วยเหลือเยียวยาผู้ประกันตนหรือพี่น้องแรงงาน และการลดภาระของนายจ้างที่ได้รับผลกระทบจากการระบาดของโรคโควิด-19 แล้ว รัฐบาลยังออกมาตรการลดหย่อนการจ่ายเงินสมทบเข้ากองทุนประกันสังคมให้กับทั้ง 2 ฝ่าย เพื่อช่วยบรรเทาความเดือดร้อน รักษาระดับการจ้างงาน และเพิ่มกำลังซื้อของตลาดในประเทศด้วย
ล่าสุด ครม. ได้เห็นชอบการลดหย่อนจ่ายเงินสมทบเข้ากองทุนประกันสังคมต่อเนื่อง โดย >>
1) ลดหย่อนการจ่ายเงินสมทบ สำหรับนายจ้างและผู้ประกันตนตาม ม.33 (ลูกจ้างในสถานประกอบการ) งวดเดือน ก.ย. - พ.ย. 63 โดยให้จ่ายเงินสมทบฝ่ายละ 2% ของค่าจ้างของผู้ประกันตน
2) ลดหย่อนการจ่ายเงินสมทบ สำหรับผู้ประกันตนตาม ม.39 (เคยเป็นลูกจ้างแล้วลาออก) งวดเดือน ก.ย. - พ.ย. 63 โดยให้จ่ายเงินสมทบเดือนละ 96 บาท
หากจ่ายเงินสมทบเกินกว่าจำนวนเงินที่กำหนดไว้ นายจ้างและผู้ประกันตน สามารถยื่นคำร้องขอรับเงินส่วนที่เกินคืนได้ที่ สำนักงานประกันสังคม กทม. พื้นที่ สำนักงานประกันสังคมจังหวัด หรือสำนักงานประกันสังคมจังหวัดสาขา โดยตรวจสอบที่ตั้งและเบอร์โทรศัพท์ ได้ที่https://www.sso.go.th/eform_news/assets/sso-contacts.pdfหรือสอบถามข้อมูลเพิ่มเติมที่สายด่วน 1506 (24 ชั่วโมง)
วันพุธที่ 2 กันยายน 2563
อนุมัติงบกลาง 1,000 ล้าน หนุนผลิตวัคซีนต้านโควิด-19
วันพุธที่ 2 กันยายน 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบอนุมัติงบกลาง วงเงิน 1,000 ล้านบาท ให้สถาบันวัคซีนแห่งชาติ พัฒนางานด้านวัคซีนของประเทศ โดยเฉพาะวัคซีนป้องกันโรคโควิด-19 มีเป้าหมายระยะสั้น – ระยะกลาง โดยนำวัคซีนต้นแบบที่มีศักยภาพสูงจากต่างประเทศมาทดสอบในประเทศ และขอรับการถ่ายทอดเทคโนโลยีจากประเทศผู้ผลิต เช่น จีน และยุโรป เพื่อผลิตวัคซีนด้วยตนเอง ส่วนเป้าหมายระยะกลาง – ระยะยาว คือ การพัฒนาวัคซีนต้นแบบในประเทศตั้งแต่ต้นน้ำ เพื่อให้ประชาชนเข้าถึงวัคซีนได้ทันท่วงที และเพิ่มขีดความสามารถของประเทศส่งผลดีต่อเศรษฐกิจและสังคมไทย รวมถึงสร้างความเชื่อมั่นให้กับคนในประเทศและนานาชาติอีกด้วย
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันจันทร์ที่ 7 กันยายน 2563
ชี้แจงกรณี Amnesty International เรียกร้องรัฐบาลไทยยกเลิกข้อกล่าวหาผู้ชุมนุมอันเป็นการปิดกั้นสิทธิเสรีภาพในการแสดงความคิดเห็น
ชี้แจงกรณี Amnesty International เรียกร้องรัฐบาลไทยยกเลิกข้อกล่าวหาผู้ชุมนุมอันเป็นการปิดกั้นสิทธิเสรีภาพในการแสดงความคิดเห็น
นายอนุชา บูรพชัยศรี โฆษกประจำสำนักนายกรัฐมนตรีเปิดเผยว่า ตามที่ Amnesty International (AI) หรือองค์การนิรโทษกรรมสากล สำนักงานใหญ่ กรุงลอนดอน เชิญชวนสมาชิก นักกิจกรรม และผู้สนับสนุนกว่า 8 ล้านคนทั่วโลก ส่งจดหมายถึง พล.อ.ประยุทธ์ จันทร์โอชา นายกรัฐมนตรี เรียกร้องทางการไทยยกเลิกการตั้งข้อกล่าวหาต่อแกนนำ 31 คน และขอให้ยุติการขัดขวางการร่วมชุมนุมของประชาชน ที่เป็นการปิดกั้นการวิพากษ์วิจารณ์การทำงานของรัฐบาล รวมทั้งขอให้ยกเลิกกฎหมายที่มีเนื้อหากำกวม หรือคลุมเครือ เพื่อเป็นการเคารพ คุ้มครอง สิทธิเสรีภาพในการแสดงออกและการชุมนุมโดยสงบ ซึ่งการรณรงค์นี้จะมีไปถึงวันที่ 21 ตุลาคม 2563
กระทรวงการต่างประเทศได้ชี้แจงดังนี้
1. รัฐบาลมิได้ปิดกั้นเสรีภาพในการแสดงออกรวมทั้งการวิพากษ์วิจารณ์รัฐบาลและอนุญาตให้มีการชุมนุมของนักเรียน นักศึกษาและประชาชนหลายครั้งในช่วง 2 เดือนที่ผ่านมาโดยคำนึงถึงความสำคัญของสิทธิในเสรีภาพแห่งการแสดงออกและการชุมนุมโดยสงบ ซึ่งเป็นพื้นฐานสำคัญของสังคมประชาธิปไตย อย่างไรก็ดี การใช้สิทธิและเสรีภาพดังกล่าวต้องดำเนินการภายใต้กฎหมายและต้องเคารพสิทธิและเสรีภาพของผู้อื่นด้วย เพื่อไม่ให้ส่งผลกระทบต่อความสงบเรียบร้อยและความมั่นคงของรัฐ ซึ่งสอดคล้องกับบทบัญญัติของกติการะหว่างประเทศว่าด้วยสิทธิพลเมืองและสิทธิทางการเมือง (International Covenant on Civil and Political Rights: ICCPR) ที่ไทยเป็นภาคี
2. รัฐบาลสนับสนุนการใช้เสรีภาพในการแสดงออกที่สร้างสรรค์ ไม่ก้าวร้าวหรือมีลักษณะดูหมิ่นเหยียดหยามผู้อื่น หรือใช้คำพูดที่สร้างความเกลียดชังอันเป็นการละเมิดสิทธิของผู้อื่น รวมทั้งสนับสนุนการแลกเปลี่ยนความคิดเห็นอย่างสร้างสรรค์ โดยเคารพมุมมองของผู้ที่เห็นต่าง
3. เจ้าหน้าที่ตำรวจได้ดูแลการชุมนุมให้เป็นไปอย่างสงบเรียบร้อย โดยใช้ความระมัดระวังและหลีกเลี่ยงการใช้ความรุนแรงทุกรูปแบบ ทั้งนี้ เพื่อรักษาความปลอดภัยของผู้เข้าร่วมชุมนุมและประชาชนที่สัญจรในบริเวณโดยรอบที่ชุมนุม สำหรับกรณีการดำเนินคดีผู้ชุมนุมบางรายนั้น เป็นไปตามบทบัญญัติของกฎหมายและพฤติการณ์ของผู้ถูกกล่าวหาที่ละเมิดกฎหมาย โดยไม่มีการเลือกปฏิบัติแต่อย่างใด และผู้ถูกกล่าวหาสามารถต่อสู้คดีตามกระบวนการยุติธรรม ทั้งนี้ สิทธิมนุษยชนขั้นพื้นฐานของผู้ชุมนุมที่ถูกดำเนินคดีจะได้รับการเคารพอย่างเต็มที่ตามรัฐธรรมนูญแห่งราชอาณาจักรไทยและกฎหมายที่เกี่ยวข้อง โดยสอดคล้องกับมาตรฐานสากลและพันธกรณีระหว่างประเทศด้านสิทธิมนุษยชนต่าง ๆ ที่ประเทศไทยเป็นภาคี
วันจันทร์ที่ 31 สิงหาคม 2563
ทัพเรือเตรียมชะลอซื้อเรือดำน้ำ ยืนยันรับฟังเสียงประชาชน
--
#ไทยคู่ฟ้านายอนุชา บูรพชัยศรี โฆษกประจำสำนักนายกรัฐมนตรี แถลงข่าวต่อสื่อมวลชนกรณีกองทัพเรือตั้งงบประมาณจัดซื้อเรือดำน้ำ ว่า กองทัพเรือจะพิจารณาชะลอการจัดซื้อเรือดำน้ำลำที่ 2 และ 3 ออกไป โดยจะเข้าชี้แจงต่อคณะกรรมาธิการวิสามัญพิจารณาศึกษาร่าง พ.ร.บ.งบประมาณรายจ่าย ประจำปีงบประมาณ พ.ศ. 2564 อีกครั้ง เพื่อให้คณะกรรมาธิการฯ เป็นผู้พิจารณาตามกลไกของรัฐสภา
.
เมื่อชะลอเรื่องออกไปแล้ว จะได้นำงบประมาณดังกล่าวไปใช้ตามวัตถุประสงค์อื่นที่เหมาะสม โดยเฉพาะการดูแลชีวิตความเป็นอยู่ของประชาชน โดยกระทรวงกลาโหมจะหารือกับทางการจีนเพิ่มเติมเกี่ยวกับแนวทางการชะลอการจัดซื้อเรือดำน้ำต่อไป
.
โฆษกประจำสำนักนายกรัฐมนตรีย้ำว่า การจัดซื้อเรือดำน้ำดำเนินการอย่างถูกต้องในรูปแบบรัฐต่อรัฐ หรือ GtoG ตั้งแต่เรือดำน้ำลำที่ 1 ที่มีการส่งมอบแล้ว ในส่วนของลำที่ 2 และลำที่ 3 จะเป็นการส่งมอบต่อเนื่องตามงบประมาณที่ตั้งไว้ 22,500 ล้านบาท โดยที่ผ่านมากองทัพเรือได้ขออนุมัติงบประมาณปี 2563 แต่ติดสถานการณ์โควิด-19 จึงได้เลื่อนมาในปี 2564
“กรณีดังกล่าวสะท้อนให้เห็นถึงแนวทางการทำงานของนายกรัฐมนตรีที่รับฟังทุกความคิดเห็นของประชาชน ไม่ว่าจะเป็นเรื่องเศรษฐกิจ หรือสังคม รวมถึงการแก้ไขรัฐธรรมนูญ ผ่านกลไกการทำงานอย่างโปร่งใส ยุติธรรมและเป็นเหตุเป็นผล”
วันศุกร์ที่ 28 สิงหาคม 2563
การใช้เจลล้างมือ
กรมอนามัยส่งเสริมให้คนไทยสุขภาพดี
1.หากใช้ครั้งแรกควรทดสอบการแพ้ก่อน สังเกตความผิดปกติ ได้แก ผื่นแดง ปวดแสบ ปวดร้อน บวม ต้องหยุดใช้
2.เทเจลล้างมือ 2-3 ซีซี.หรือครึ่งช้อนชา ใส่ลงในฝ่ามือถูไห้ทั่วทั้ง 2 มือ นาน 20 วินาที และปล่อยให้แห้ง
3.ควรเก็บเจลล้างมือในภาชนะ ปิดสนิท ไม่ถูกแสงแดด หรืออยู่บริเวณที่ร้อนจะทำให้แอลกอฮอล์ระเหย และความเข้มข้นแอลกอฮอล์ลดลงได้
ข้อควรระวัง
1.เจลล้างมือมีส่วนผสมของแอลกอฮอลในปริมาณมาก สามารถติดไฟได้ หากทามือแล้วยังไม่แห้งควรหลีกเลี่ยงเปลวไฟ
2.ไม่ควรใช้เจลล้างมือกับเด็กทารก และบริเวณผิวบอบบาง เช่น รอบดวงตา หรือผิวที่อักเสบ หากสัมผัสแอลกอฮอล์บ่อยๆ ผิวอาจกระด้างได
วันพุธที่ 16 กันยายน 2563
ไอแบงก์ปลอดทุจริต 100%” ร่วมประกาศเจตจำนง ต่อต้านการทุจริต ภายใต้แนวคิด จับโกง โคตรง่าย แค่ปลายนิ้ว “Power of Data”
ธนาคารอิสลามแห่งประเทศไทย (ไอแบงก์) ร่วมประกาศเจตจำนงต่อต้านการทุจริต ในวันต่อต้านคอร์รัปชัน 2563 ภายใต้แนวคิด จับโกง โคตรง่าย แค่ปลายนิ้ว “Power of Data” ยึดมั่นในความซื่อสัตย์ ตรงไปตรงมาทั้งกาย วาจา ใจ ต่อตนเอง ต่อลูกค้าและต่อธนาคาร
ธนาคารอิสลามแห่งประเทศไทย (ไอแบงก์) ร่วมประกาศเจตจำนงต่อต้านการทุจริต ในวันต่อต้านคอร์รัปชัน 2563 ภายใต้แนวคิด จับโกง โคตรง่าย แค่ปลายนิ้ว “Power of Data” ยึดมั่นในความซื่อสัตย์ ตรงไปตรงมาทั้งกาย วาจา ใจ ต่อตนเอง ต่อลูกค้าและต่อธนาคาร ไม่อดทนต่อการทุจริต (Zero Toloerance) ซึ่งสอดคล้องกับนโยบายของธนาคาร “ไอแบงก์ปลอดทุจริต 100%”ที่ได้ดำเนินการตั้งแต่ปี 2561 เป็นต้นมา โดยในกิจกรรมนี้ได้รับเกียรติจากนายชัยชาญ พลานนท์ กรรมการธนาคารและประธานอนุกรรมการธรรมาภิบาลและความรับผิดชอบต่อสังคม (CG&CSR) ให้เกียรติเป็นประธานในพิธี พร้อมด้วยนายวุฒิชัย สุระรัตน์ชัย กรรมการและผู้จัดการธนาคาร นำคณะผู้บริหารและพนักงานกล่าวคำปฏิญาณ ประกาศเจตจำนงต่อต้านทุจริต เพื่อร่วมกัน รวมพลังต่อต้านการทุจริต ทุกรูปแบบ สร้างความตระหนักรู้แก่บุคลากร ณ ห้องโถง ชั้น 23 สำนักงานใหญ่ ธนาคารอิสลามแห่งประเทศไทย เมื่อช่วงเช้าวันที่ 15 กันยายน 2563 ที่ผ่านมา